Boeing 737-ի ավիավթար Եթովպիայում

Բոինգ 737-ի ավիավթար Եթովպիայում, 2019 թվականի մարտի 10-ին Եթովպիայում տեղի ունեցած ավիավթար։ Boeing 737 MAX 8 ինքնաթիռը, որը պատկանում էր Ethiopian Airlines ավիաընկերությանը, իրականացնում էր չվերթ՝ Ադիս Աբեբայից դեպի Նայրոբի, սակայն թռիչքի մեկնարկից հաշված րոպեներ անց ինքնաթիռը վթարի է ենթարկվում։ Ինքնաթիռում եղել է 157 մարդ, որոնցից 149-ը՝ ուղևոր, 8-ը՝ անձնակազմի անդամներ։ Սա Բոինգ 737-ի երկրորդ ավիավթարն է ընթացիկ տարվա մեջ։


== Ավիավթար ==
Ինչպես հայտնում է ՌԻԱ Նովոստին՝ ավիավթարը տեղի է ունեցել Դեբրե Զեյթ քաղաքից ոչ շատ հեռու՝ Բոելի միջազգային օդանավակայանից 62 կմ հեռավորության վրա։ Ինքնաթիռը վթարի է ենթարկվել Եթովպիայի մայրաքաղաք Ադիս Աբեբայի օդանավակայանից թռիչքի մեկնարկից 6 րոպե անց։
Ethiopian Airlines ավիաընկերությունը Ռոյթերս գործակալությանը հայտնել է, որ կործանված  Boeing 737 MAX 8 օդանավն ընկերությունը ձեռք էր բերել ընդամենը մի քանի ամիս առաջ։
Աղետի մասին ԲիԲիՍի-ին հայտնել է Ethiopian Airlines ավիաընկերության ներկայացուցիչը։ Նա լրատվական կայքին հաղորդել է, որ օդանավում եղել են 33 տարբեր պետությունների ներկայացուցիչներ։ Ավելի ուշ հայտնի դարձավ, որ կործանված օդանավում գտնվել են ոչ թե 33, այլ 35 պետությունների քաղաքացիներ, այդ թվում՝ 3 քաղաքացի Ռուսաստանից (ովքեր Եթովպիայում էին գտնվում որպես զբոսաշրջիկներ), 32 քաղաքացի Քենիայից, 18 քաղաքացի Կանադայից, 9 քաղաքացի Եթովպիայից, 8 քաղաքացի Իտալիայից (այդ թվում՝ սիցիլիացի նախարար), 8 քաղաքացի Չինաստանից, 8 քաղաքացի ԱՄՆ-ից, 7 քաղաքացի Մեծ Բրիտանիայից, 7 քաղաքացի Ֆրանսիայից, 6 քաղաքացի Եգիպտոսից, 5 քաղաքացի Գերմանիայից, 5 քաղաքացի Նիդեռլանդներից, 4 քաղաքացի Հնդկաստանից, 4 քաղաքացի Սլովակիայից (այդ թվում՝ Սլովակիայի հայտնի քաղաքական գործիչը՝ իր ընտանիքի հետ միասին), 3 քաղաքացի Ավստրիայից, 3 քաղաքացի Շվեդիայից, 2 քաղաքացի Մարոկկոյից, 2 քաղաքացի Իսպանիայից, 2 քաղաքացի Լեհաստանից, 2 քաղաքացի Իսրայելից։
Ինքնաթիռը պետք է տեղական ժամանակով մոտավորապես 10:30 (ըստ Գրինվիչի՝ 07:30) վայրէջք կատարեր Քենիայի մայրաքաղաք Նայրոբիի Ջոմո Քենիաթ միջազգային օդանավակայանում։ Ավիաաղետը տեղի է ունեցել տեղական ժամանակով 8:44 (05:44 UTC):
Ethiopian Airlines ավիաընկերության ղեկավար Թևոլդե Հեբրեմարիամն ավելի ուշ հանդես եկավ հայտարարությամբ՝ նշելով, որ Եթովպիայում կործանված օդանավի անձնակազմը թռիչքից 1-2 րոպե անց հաղորդել է ծագած խնդիրների մասին և թույլտվություն է խնդրել՝ օդանավակայան վերադառնալու համար։
«Ինչպես լսվում է ավիադիսպետչերների ձայնագրություններում՝ օդաչուն հայտնել է, որ իր մոտ խնդիրներ են առաջացել, և ցանկանում է վերադառնալ։ Նրան տրվել է վերադարձի թույլտվություն», - հայտնել է Թևոլդե Հեբրեմարիամը՝ ավիավթարից հետո տեղի ունեցած մամլո ասուլիսի ժամանակ։
Ըստ վթարի վայրի լուսանկարների՝ անկման վայրում մեծ խառնարան է առաջացել։ Փրկվածներ չկան։


== Օդանավ ==
Վթարվել է Boeing 737 MAX 8 ինքնաթիռը՝ գրանցված ET-AVJ համարի ներքո, սերիական համարը՝ 62450, msn 7243 համարով։ Օդանավը արտադրվել է 2018 թվականի հոկտեմբերին և Եթովպիա էր հասել 2018 թվականի նոյեմբերի 15-ին։


== Արձագանք ==
Եթովպիայի վարչապետ Աբի Ահմեդը ցավակցություն է հայտնել զոհվածների ընտանիքներին։
Եթովպիական ավիաուղիների նախագահ Թևոլդե Գեբրեմարիամը այցելել է վթարի վայր, և ցավով նշել է, որ փրկվածներ չկան։
Boeing ընկերությունը ցավակցություն է հայտնել զոհված 157 ուղևորների ընտանիքներին։
2019 թվականի մարտի 10-ին Եթովպիայում տեղի ունեցած ավիավթարի զոհերի ընտանիքներին իր ցավակցությունն ու զորակցությունն է հայտնել Ռուսաստանի Դաշնության նախագահ Վլադիմիր Պուտինը։
Զոհերի ընտանիքներին ցավակցություն է հայտնել նաև Ֆրանսիայի արտաքին գործերի նախարարությունը։


== Ծանոթագրություններ ==


== Արտաքին հղումներ ==
Հայտնի են դարձել Եթովպիայում տեղի ունեցած ավիավթարի մասնրամասները
Battle over blame - Ethiopian Airlines rejects accusations of pilot error
Ամիսներ առաջ ձեռք բերված ինքնաթիռի կործանման արդյունքում ոչ ոք ողջ չի մնացել
Եթովպիայում տեղի ունեցած ավիավթարի արդյունքում 157 զոհ կա